IэрыкI телъыджэхэр
Курыт еджапIэхэм техно-логие дерсымкI эя республикэ олимпиадэ екIуэкIащ. КъБР-м Егъэджэныгъэмрэ щIэныгъэмкIэ и министерствэм къызэригъэпэща Iуэху дахэр Налшык дэт школ-интернат №3-м щызэхэтащ.
Къуажэхэм, районхэм нэхъыфIхэр къыщыхахри, олимпиадэм и иужьрей Iыхьэу зэхыхьэр къызэрагъэпэщауэ арати, утыку кърахьар фIым я фIыжхэрт. Класс нэхъыжьхэм щеджэ щIалэхэмрэ хъы-джэбзхэмрэ я лэжьыгъэхэр, IэрыкI телъыджэхэр плъэгъуа иужь, щIалэгъуалэм яхуэшхыдэу, ахэр зыри хуэмейуэ жаIэу къекIуэкI псалъэмакъхэр плъэмыкIыу лъэныкъуэ ибогъэз. Дэтхэнэми тхыгъэ щхьэхуэ тебухуэным хуэдизщ абыхэм я дахагъэмрэ зэрыгъэщIэгъуэнымрэ. Хэбдзын хэлъкъым щIалэхэми бзылъхугъэ цIыкIухэми ящIа теплъэхэм: сурэтхэм, хэдыкIхэм, хьэпIацIэщыгъэкIэ бла теплъэгъуэхэм, пхъэм тещIыхьа сурэтхэм, Iэнэ лъакъуищымрэ абы щIыгъу шэнт щхьэгуэхэмрэ, лъэпкъ фащэхэм, тхыпхъэщIыпхъэ дахэу зэIуща стIол тепхъуэм, сабыным къыхэщIыкIа удз гъэгъахэм, зи щхьэр къытепх хъууэ щIа къэб-фалъэм, къызэрыгуэкI тхылъымпIэ напэ зэкIуэцIылъхьахэмкIэ щIа къыу дахэм, нэгъуэщI куэдми.
ЩIалэхэм я лэжьыгъэхэр къапщытащ КъБКъУ-м и педагогикэ факультетым хьэрычэтыщIэ Iуэхухэр зэраубзыху IэмалхэмкIэ и кафедрэм и унафэщI, доцент, техникэ щIэныгъэхэм я кандидат Хьэтыхъу Владимиррэ а факультет дыдэм и доцент, физико-математикэ щIэныгъэхэм я кандидат Насып Артуррэ. Хъыджэбзхэм я IэдакъэщIэкIхэр зэпкърахащ КъБКъУ-м гъуазджэхэмрэ хъыбарегъащIэ IэнатIэхэмкIэ и факультетым декоративно-прикладной гъуазджэмкIэ и кафедрэм и доцентхэу СулътIан Аминэрэ (факультетым и унафэщIым и къуэдзэщ) Махуэ Равидэрэ.
Лэжьыгъэхэр къалъытащ зэращIа Iэмалым и тыншагъ- гугъуагъым, ар къазэрехъу-лIам, щIэщыгъуэу хэплъхьэфыну къагъэнахэм е щIэщыгъуэу къагъэсэбэпам, нэгъуэщIхэми ятещIыхьауэ. Тыншауэ пхужыIэнукъым абыхэм я къалэныр (газетеджэхэм лэжьыгъэхэр наIуэу ямылъэ-гъуами, мы тхыгъэм щIыгъу сурэтхэм Iуэхур тращIыхьмэ, апхуэдэу щIыжысIэр гурыIуэгъуэ ящыхъунщ). 9-нэ классым, 10 -11-нэ классхэм щыщу зи лэжьыгъэ нэхъыфIу къалъытахэр ягъэнэIуащ. Ауэ нэхъыщхьэр текIуэныгъэркъым, зи насып къэкIуэгъуэ ныбжьыщIэхэм къалъыкъуэкI IэпэIэсагъэмрэ зэфIэкIымрэщ, шыIэ яхэлъу, зыхуейр къагурыIуэрэ зыхуагъэувыж мурадхэм ерыщу хуэкIуэу къызэрытэджырщ.
тхыгъэри сурэтхэри зейр
ИСТЭПАН Залинэщ.
